Nadeem Farooq (RV), 2012-01-31:
Lad mig begynde med et citat: »En genindførelse af grænsekontrollen er efter Rigspolitiets opfattelse hverken et nødvendigt eller hensigtsmæssigt redskab til bekæmpelse af den grænseoverskridende kriminalitet. Ud fra en politifaglig vurdering får man således mere ud af at anvende de betydelige ressourcer, som en effektiv grænsekontrol vil kræve, på efterretningsbaserede indsatser over for den organiserede kriminalitet«.
Sådan lød det i et svar til Folketingets Retsudvalg fra tidligere justitsminister Brian Mikkelsen forud for VKO's beslutning om at genindføre grænsekontrollen i forsommeren 2011.
Det citat, synes jeg, indkapsler meget godt, at VKO's beslutning stred mod ethvert politifagligt argument, og at der i overvejende grad er tale om symbolpolitik.
At VKO ville genindføre toldkontrollen, selv om argumenterne imod stod i kø som pendlere ved en grænsebom,
taler for sig selv.
Men faktum er, at den tidligere regering i et samarbejde med Dansk Folkeparti gennemførte kontrollen.
Selv om Radikale Venstre var og fortsat er imod denne genindførelse af grænsekontrollen, kan man jo godt sådan bevæbnet med en vis portion af tvivlens nådegave forsøge at imødekomme den tidligere regerings beslutning.
Tænk, hvis ikke det var symbolpolitik.
Tænk, hvis det rent faktisk virkede.
Så kan man jo sådan lide skærpelsen, genindførelsen af kontrollen eller ej, men hvis den kontrol virkede, skal den til syvende og sidst jo vurderes på effekten.
Gjorde den så det, virkede den?
Nej, en kortlægning af grænsekontrollens effekter foretaget af SKAT viser jo, at der ikke relativt er fanget flere kriminelle.
Den samlede vurdering er, at den øgede indsats i perioden juli til september 2011 ikke i sig selv har givet en nævneværdig forøgelse af beslaglagte varer m.v., står der i SKAT's rapport ifølge Jyllands-Posten november 2011.
Det er så den udlægning, som jeg selvfølgelig støtter mig til.
Når den nuværende regering har besluttet at ophæve aftalen om permanent toldkontrol i Danmark af 11. maj 2011, er det jo ikke et udtryk for, at regeringen ikke prioriterer kampen mod grænseoverskridende kriminalitet.
Regeringen vil, som det også er blevet sagt tidligere i dag, prioritere bekæmpelsen af den form for kriminalitet i et tæt samarbejde med vores nabolande.
Endvidere vil toldkontrollen blive gennemført af mobile team i de grænsenære områder på en fleksibel og efterretningsbaseret måde og i tæt samarbejde med relevante myndigheder inden for rammerne af EU-lovgivningen.
Så er der den illegale grænsehandel, og den grænsehandel med afgiftspligtige varer skal selvfølgelig begrænses, og det skal ske gennem en styrket og målrettet og systematisk indsats og aktioner, herunder konsekvent sanktionering af virksomheder, som sælger ubeskattede varer, samt borgere, der afsløres i ulovligt videresalg af varer importeret til privatforbrug.
De aktioner presser og frustrerer de miljøer, hvor afgiftsomgåelsen foregår.
Så det, vi samlet set gør, er, at vi fokuserer på afdækning af ulovlighederne, samtidig med at kontrollerne har en præventiv og afskrækkende virkning på andre.
Når vi sådan skal samle op, vil jeg sige, at samlet set er der gode argumenter for at tilbagerulle den permanente grænsekontrol og i stedet indsætte en fleksibel og mobil grænsekontrol med fokus på risikoanalyser og effekt.